Internatsionaalne Sõjakool

Petrogradi ja Leningradi Internatsionaalne Sõjakool oli 1920. aastal asutatud sõjaväeline õppeasutus. 

Internatsionaalne Sõjakool oli 27. detsembril 1920 Venemaa Nõukogude Vabariigi Sõja-Revolutsiooni Nõukogu käskkirja nr 2894 alusel senise 7. sm. Trotski nim. Petrogradi TTPA komandöride jalaväekursuste (7-е Петроградские им. тов. Троцкого пехотные курсы РККА) baasil, eraldades selle koosseisust (822) mittevene rahvusest (põhiliselt soomlastest) kursandid (136). Internatsionaalse Sõjakooli asutamise aluseks oli III Kommunistliku Internatsionaali Täitevkomitee Väikese büroo 15. jaanuari 1920 otsus.

20. detsembril 1922 autasustati sõjakooli Punalipu ordeniga kursantide 1922. aastal Ida-Karjala ülestõusu ajal lahingutegevuse käigus Karjalasse tehtud suusareidi eest.

Sõjakool liideti septembris 1926 Sm. Skljanski nim Leningradi jalaväekooliga.

Kooli eellugu
Sõjakooli eellaseks olid 14. novembril 1918 asutatud 3. Nõukogude Petrogradi Soome jalaväekursused (3-и пехотные Советские Петроградские финские курсы), mis tegutsesid samuti Vassili saarel Sjezdovõi liini (Съездовская линия) tänava hoonetes, kus oli toimunud ka I ülevenemaaline tööliste ja soldatite saadikute nõukogude kongress (I Всероссийский съезд Советов рабочих и солдатских депутатов).

Jalaväekursuste juhendaja oli eestlasest endine Venemaa keisririigi staabikapten Aleksander Inno (Kuldver) (1887–1938) (ru), komissar soome kommunist Eino Rahja (fi) ja õppeosakonda juhtis endine Venemaa keisririigi Nikolai Kindralstaabi Akadeemia professor kindralmajor Pjotr Izmestjev (Петр Иванович Изместьев). 

Jalaväekursuste koosseisus oli ette nähtud 200 kursanti, kursuste isikkoosseis olid jaotatud 8 jakku, igas jaos 15 kursanti: I, II, III, IV (kuulipildujajagu), V (suurtükiväejagu), VI, VII, VIII (sapööri ja pioneerijagu), kokku 134 kursanti.

Kursuste esimene lend lõpetas 1919. aasta kevadel ning lõpetanud 20 "punast komandöri" saadeti Venemaa kodusõjas osalevatesse 1. ja 6. soome kütipolku.

Kool tegutses Petrogradis Vassili saarel.

Õppetöö
Pärast Internatsionaalse kooli eraldamist määrati kooli ülemaks Aleksander Inno, kes teenis kooli ülemana kuni 1926. aastani, mil kool nimetati ümber Leningradi jalaväekooliks; sõjakooli komissarina tegutses soome kommunist Otto Wille Kuusinen ja pärast teda soome kommunist Kustaa Rovio (fi).

Kooli ülema asetäitjad olid endised Venemaa keisririigi kindralstaabi ohvitserid kindralmajor Aleksei Tšerepennikov (1869– ?), alates 13. augustist 1921, kapten Mihhail Kostenko, alates 1. juunist 1921 ja kapten Pavel Mey.

Õppeained olid: taktika, rivimäärused, topograafia, fortifikatsioon, riviõpetus, matemaatika, geograafia, vene keel, poliitõpe, ajalugu ja loodusteadus.

Õppetöö kestis 3 aastat, sellest 1. aasta oli kursantide eelneva hariduse puudumise tõttu ettevalmistusklass, kus õpiti üldhariduslikke õppeaineid; 2. aasta oli noorem klass, milles läbiti koos üldhariduslike ainetega ka sõjandusega seotud aineid; õppekavas olid vene keel, matemaatika, geograafia, loodusõpetus; 3. aastal õpiti sõjandusaineid ja marksismi-leninismi teooriat, poliitökonoomiat, revolutsioonilise liikumise ajalugu, riigikorra aluseid ja poliittööd.

Õppejõud
Internatsionaalse Sõjakooli õppejõud olid endised Venemaa keisririigi kindralstaabi ohvitserid kindralmajor Pjotr Izmestjev (1873–1923), Mihhail Kamenski (1874–1937), Aleksandr Meder (1867– ?), Jacob Sivers (Яков Яковлевич Сиверс) (1869–1931), polkovnik Ivan Mašmeer–Vladõtšin (1881–1938), Sergei Bartenjov (1875–?).

Kursandid
Sõjakooli kursantkoosseisu moodustasid enamikus Soome kodusõja järel Nõukogude Venemaale põgenenud Soome Punakaardi võitlejad, keda valmistati sõjaliselt ette tulevaseks riigipöördeks Soomes või avalikuks sõjategevuseks Soomega, kommunistliku riigikorra kehtestamiseks, Nõukogude Venemaal järgitava maailmarevolutsiooni kontseptsiooni raames. Soome päritolu ohvitseridega komplekteeriti ka Karjalas moodustatud Karjala ANSV Karjala jäägripataljon.

Lisaks soomlastele olid moodustatud õpperühmad ka teistele Venemaa piiriäärsete riikide rahvuste esindajatele, keda samuti valmistati ette sõjategevuseks ning riigipöördekatseteks oma kodumaal: moodustatud olid õpperoodud eestlastele, lätlastele, leedulastele, sakslastele, rootslastele ja ka korealastele.

Sõjakooli lõpetajaid

Vaata ka
Komintern

Viited

Välislingid 
Курсанты Интернациональной военной школы, 2

Nõukogude Liidu sõjandus
20. sajand Soomes
Sõjakoolid